**ROKOVACÍ PORIADOK**

**pre voľby na Valnom zhromaždení Matice slovenskej, ktoré sa budú konať**

**dňa 9. októbra 2021 v Liptovskom Mikuláši**

**Článok I.**

**Základné ustanovenia**

1. Rokovanie Valného zhromaždenia MS 2021 (ďalej len VZ MS) riadi predseda MS alebo ním poverený člen pracovného predsedníctva. Pomáha mu pri tom pracovné predsedníctvo navrhnuté Výborom MS, ktoré volí VZ MS verejným hlasovaním.
2. Pracovné komisie VZ MS sú volené VZ MS na návrh Výboru MS a delegátov VZ MS, a to:

* mandátová komisia (najmenej 9 členov),
* volebná komisia (najmenej 11 členov),
* návrhová komisia (najmenej 7 členov).

1. Činnosť týchto komisií sa riadi rokovacím poriadkom VZ MS. Volebná komisia sa riadi aj volebným poriadkom pre VZ MS, schváleným Výborom MS 27. 2. 2021. Rokovanie pracovných komisií zvolávajú a riadia predsedovia komisií, ktorých si zvolia členovia jednotlivých komisií zo svojich radov. Komisia rozhoduje väčšinou hlasov. O rokovaní vedie zápis, ktorý podpisom overuje predseda komisie. Materiál komisií po skončení rokovania VZ MS preberie Členského ústredia MS.
2. **Mandátová komisia** overuje právoplatnosť mandátov a uznášaniaschopnosť VZ MS, predkladá VZ MS najneskôr pred začiatkom volieb správu o zložení delegátov a hostí a pre volebnú komisiu zoznam delegátov oprávnených voliť predsedu MS, Výbor MS, Dozorný výbor MS a predsedu Dozorného výboru MS. Platnosť mandátov mandátová komisia overuje v súčinnosti s Členským ústredím MS.
3. **Volebná komisia** riadi priebeh volieb. Prednostne vykoná sčítanie hlasov kandidátov na predsedu MS a predsedu Dozorného výboru MS. Zistené výsledky obratom verejne oznámi VZ MS. O výsledku volieb podáva správu VZ MS a vypracuje zápis o výsledku volieb predsedu MS, Výboru MS, predsedu Dozorného výboru MS a Dozorného výboru MS.
4. **Návrhová komisia** sleduje priebeh rokovania, prerokúva a spracúva pripomienky a návrhy delegátov k predkladaným materiálom, predkladá VZ MS návrh uznesení, prípadne ďalšie materiály.

**Článok II.**

**Hlasovanie**

1. Valné zhromaždenie MS je uznášaniaschopné, ak je prítomná nadpolovičná väčšina prihlásených delegátov, ktorí majú hlasovacie právo.
2. O voľbe pracovného predsedníctva, pracovných komisií, o programe VZ MS, o prijatí správ predložených VZ MS, uznesení a ďalších návrhoch predložených delegátmi sa hlasuje verejne.
3. Hlasovanie vo voľbách do orgánov Matice slovenskej je priame a tajné. Hlasuje sa najprv za, potom proti, potom zdržal sa. V prípade jasnej väčšiny nie je potrebné sčítanie hlasov skrutátormi.

**Článok III.**

**Návrhy a pripomienky**

1. Návrhy a pripomienky môže podávať každý delegát. Odovzdávajú sa pracovnému predsedníctvu a príslušným komisiám prostredníctvom usporiadateľov.
2. Pracovné predsedníctvo oznámi VZ MS, dokedy majú byť najneskôr odovzdané návrhy a pripomienky pre návrhovú komisiu.

**Článok IV.**

**Diskusia**

1. Do diskusie sa môžu zapojiť všetci účastníci VZ MS a hostia. Delegáti i hostia sa hlásia do diskusie písomne. Maximálna dĺžka diskusného príspevku sa stanovuje na **4 minúty** (výnimku povoľuje pracovné predsedníctvo VZ MS). O poradí diskutujúcich rozhoduje pracovné predsedníctvo na základe podaných a časovo evidovaných prihlášok. V rámci diskusie môžu delegáti reagovať na každý diskusný príspevok a vystúpiť len s jednou faktickou pripomienkou v trvaní **1 minúty.**
2. Neprednesené diskusné príspevky majú delegáti právo odovzdať pracovnému predsedníctvu. Prednesené a neprednesené príspevky budú zaradené do protokolu VZ MS.
3. Kandidáti na predsedu Matice slovenskej majú právo vystúpiť na VZ MS v rozsahu maximálne 7 minút. Kandidáti na predsedu Dozorného výboru Matice slovenskej majú právo vystúpiť na VZ MS v rozsahu maximálne 7 minút. Kandidáti do Výbor MS a Dozorného výboru MS sú predstavení prečítaním mena a priezviska, ako aj príslušnosti k odboru a kraju, za ktorý kandidujú.
4. Diskusia sa končí vyčerpaním prihlášok do diskusie, alebo odhlasovaním delegátmi VZ MS na návrh pracovného predsedníctva MS.

**Článok V.**

**Záverečné ustanovenia**

1. Schválil Výbor Matice slovenskej dňa 27. februára 2021 v Martine ako návrh Valnému zhromaždeniu Matice slovenskej.

V Martine dňa 27. februára 2021

JUDr. Marián Gešper, v. r.

predseda Matice slovenskej